Kraftprisen knuser alle rekorder

(Kristiansand, 29. april 2022)

Systemprisen for april ble 133,8 Eur/MWh. Det knuser forrige rekord på 53 Eur/MWh satt i april 2011 med god margin. Årsaken til det høye prisnivået er energikrisen i Europa, som er relatert til konflikten med Russland.

Prisen i Sør-Norge ble 180 Eur/MWh. Dette er skyhøyt over alle tidligere prisnivåer. Prisen i Sør-Norge er, og har alltid vært, påvirket av prisen i Europa. De fleste dagene i april er spotprisen i f.eks. UK og Tyskland høyere enn strømprisen i Sør-Norge, med unntak av påskeferien. Kraften flyter dit prisen er høyest, hvilket betyr at vi eksporterer kraft til Europa fra Norge i sum. I Midt Norge blir strømprisen i april 46,9 Eur/MWh, noe som nesten tangerer rekorden fra 2011.

**Gassprisene i relasjon til Russland**

For strømprisen handler nå i praksis alt om krigen i Ukraina og hvordan gassprisen blir i relasjon til Russland. Vi forventer at energileveransene fra Russland går av og på i en lang periode fremover. Dette forventer også markedet. Overraskelsen så langt er at gassleveransen stort sett har gått som normalt, tross krigen. Kull og olje er heller ikke stoppet.

Dersom gassforsyningen fra Russland stopper vil strømprisen i Sør- Norge (og i Europa) øke til et eller annet sted mellom 3 til 5 kr/kWh. Om det motsatte skjer, det vil si at gassen fortsatt flyter slik den har gjort til nå, tror vi prisene fremover blir noe lavere enn de ble i april. Markedet tror ca 1,5 kr/kWh for de kommende 12 mnd per nå.

**Om Entelios Nordic**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det nordiske og europeiske elektrisitetsmarkedet på vegne av våre kunder.

* Entelios Nordic har 72 ansatte fordelt på 6 lokasjoner (Oslo, Arendal, Kristiansand, Stockholm, Gøteborg, Vantaa).
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)